## El Consell autoritza la creació d’un servici pioner de prevenció del suïcidi amb seguiment proactiu 24 hores

*** El programa atendrà pacients de Salut Mental amb alt risc de suïcidi, així com supervivents i familiars, en coordinació amb les unitats de Salut Mental
* El servici comptarà amb un equip de 42 psicòlegs i psicòlogues amb formació específica en atenció i prevenció del suïcidi**

La Generalitat ha aprovat la licitació d’un servici pioner de prevenció del suïcidi i atenció a supervivents i familiars de persones amb intents autolítics previs, que es desplegarà en tot el territori de la Comunitat Valenciana. La iniciativa naix de les recomanacions de l’Organització Mundial de la Salut (OMS) per a actuar de manera intensiva i proactiva en els primers mesos després d’un intent no consumat.

El servici comptarà amb un equip de 42 psicòlegs i psicòlogues amb formació específica en atenció i prevenció del suïcidi. La seua funció serà complementària a la de les unitats de Salut Mental, amb un enfocament no intervencionista en termes de tractament, però basat en una supervisió molt freqüent i regular dels pacients inclosos en el programa.

El contracte tindrà una duració de cinc anys i un pressupost màxim de 17,6 milions d’euros. Amb esta aposta, la Generalitat aspira a consolidar el descens de l’11,8 % registrat en la taxa de suïcidis durant l’últim any, el millor resultat interanual des de 2002, reforçant la prevenció secundària i terciària, i reduint la repetició d’intents mitjançant contacte proactiu, accessible i sostingut en el temps.

L’evidència mostra que el 75 % de les reincidències dels intents de suïcidi es produïx dins dels sis mesos següents a l’episodi, mentres que més del 50 % dels pacients no s’adherix al pla d’atenció inicialment proposat i més del 60 % interromp tot seguiment després de la primera sessió. Per això, el Consell impulsa un programa que va més enllà d’una línia informativa i que replica experiències internacionals avalades per l’OMS.

El servici es dirigirà a tres àrees específiques d’intervenció: accions per a evitar conductes suïcides i millorar el benestar en pacients amb problemes de salut mental i alt risc de suïcidi; accions amb persones que han realitzat intents previs; i seguiment i atenció a supervivents i familiars dels qui han dut a terme un intent. Les actuacions es dirigixen, per tant, a tres perfils de destinataris: pacients de Salut Mental d’alt risc, persones amb intents previs, i els entorns familiars i de suport que enfronten les seqüeles del comportament suïcida.

Per a facilitar l’accés i la continuïtat del contacte, s’empraran mitjans tecnològics com videoconferència, telefonades, missatgeria instantània tipus WhatsApp amb garanties de seguretat i confidencialitat, així com dispositius de comunicació bidireccional (incloent botó d’alarma) i geolocalització quan siga procedent i amb consentiment informat. Igualment, es desenrotllaran grups de postvenció dirigits a les persones pròximes i familiars.

El model de seguiment s’estructura en tres nivells —alt, molt alt i crític— assignats de manera personalitzada per la unitat de Salut Mental responsable de cada pacient. La fase aguda programarà contactes cada tres, cinc o set dies segons el nivell; posteriorment, la fase subaguda prolongarà l’acompanyament amb intervencions cada deu, vint o trenta dies, sempre ajustades a l’evolució clínica i a la valoració de risc. A més, les persones incloses en este programa disposaran d’atenció telefònica gratuïta 24 hores al dia a través d’una línia 900, per a situacions de crisis o qualsevol necessitat relacionada amb el servici.

Fecha: 30/09/2025